Marcus Antonius és Octavianus polgárháborújában a VI Ferratát Görögországba küldték de harcban nem vett részt, mert a konfliktust az actiumi tengeri csata döntötte el. Octavianus győzelme után a 6. légiót Syria provinciába irányították, ahol rajta kívül a III Gallica, X Fretensis és XII Fulminata légiók őrizték a rendet és a birodalom keleti határát. I.e. 20-ban Tiberius (a leendő császár) ezeket az egységeket vezette fel demonstratívan a pártus határra, így azok visszaszolgáltatták a korábban (pl. a carrhaei csatában) zsákmányolt római hadijelvényeket. I.e. 4-ben meghalt Nagy Heródes és Júdás, Simon és Athrongesz messianisztikus próféták fellázították a zsidókat. A felkelést Publius Quinctilius Varus szíriai helytartó verte le három helyi légió segítségével.